BG Официален вестник на Европейския съюз C 162/20

Публикация на заявка съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2012/C 162/13

Настоящата публикация предоставя право на възражение срещу заявката в съответствие с член 7 от Регламент (ЕО) № 510/2006 на Съвета (1). Декларациите за възражение трябва да бъдат получени в Комисията в срок от шест месеца от датата на настоящата публикация.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„PORC DU SUD-OUEST“

ЕО №: FR-PGI-0005-0909-07.11.2011

ЗГУ ( X ) ЗНП ( )

1. Наименование:

„Porc du Sud-Ouest“

2. Държава-членка или трета държава:

Франция

3. Описание на земеделския продукт или храна:

3.1. Вид продукт:

Клас 1.1: Прясно месо (и карантия)

3.2. Описание на продукта, за който се отнася наименованието от точка 1:

Месото „Porc du Sud-Ouest“ е прясно месо от прасета, които са родени и отгледани в Югозападна Франция и са хранени с най-малко 30 % царевица тип „конски зъб“ през целия период на угояване (който започва дванадесет седмици след раждането).

Те се колят след достигане на минимално тегло на топъл кланичен труп от 90 kg (без горна граница на теглото), като се допуска отклонение от 3 kg през периоди на големи летни горещини (от 1 юни до 30 септември).

Кланичните трупове за „Porc du Sud-Ouest“ имат крайна стойност на pH между 5,5—6,2.

Разфасовките от тези кланични трупове са с оценка за цвят 3—6 по японската скала за цвят на филета.

От физическа и химическа гледна точка месото „Porc du Sud-Ouest“ е богато на полиненаситени мастни киселини (по-специално с равнище на линоловата киселина 10 %—15 % от общото количество мастни киселини, формиращи съдържанието на мазнини в месото) и с по-ниско съдържание на наситени мастни киселини.

Месото е богато така също на липиди и витамин E.

От органолептична гледна точка месото „Porc du Sud-Ouest“ е по-червено от стандартното свинско месо. То е сочно и крехко и има наситен вкус.

С оглед ограничаване стреса на прасетата, който оказва отрицателно въздействие върху крайната стойност на pH и влошава качеството на месото, разстоянието между стопанството и кланицата трябва да бъде възможно най-кратко: транспортиране на максимум 200 km или 6 часа от стопанството до кланицата.

Прясното месо „Porc du Sud-Ouest“ се предлага на пазара в следните форми: кланични трупове, половинки кланични трупове, разфасовки, обезкостени или необезкостени парчета.

3.3. Суровини (само за преработени продукти):

—

3.4. Фураж (само за продукти от животински произход):

През целия период на отглеждане фуражът не трябва да съдържа маниока, сладки картофи, хранителни отпадъци, месно и костно брашно, брашно от рога, кръв или каквито и да било други протеини от сухоземни животни, с изключение на желатини, използвани за основа на витамини и минерали, и протеини, получени от мляко и млечни продукти.

От отбиването до клането на прасетата се дава фураж, съдържащ минимум 60 % зърна и продукти от житни растения и странични продукти от такива.

През периода на угояване, който започва дванадесет седмици след раждането и продължава до клането, фуражът не трябва да съдържа нито палмово масло (източник на наситени мастни киселини), нито продукти, получени от риба, животинска мазнина или добавки за стимулиране на растежа. През този период на прасетата се дава фураж, съдържащ най-малко 30 % царевица тип „конски зъб“ и между 1,1 % (11 g/kg фураж) и 1,7 % (17 g/kg фураж) линолова киселина.

3.5. Специфични етапи, през които трябва да премине производството в определения географски район:

Фактът, че различните етапи от отглеждането на прасетата (раждане, период след отбиването, угояване) трябва да преминат в географския район, гарантира качеството на месото.

3.6. Специфични правила за рязане, настъргване, опаковане и др.:

—

3.7. Специфични правила за етикетиране:

На етикета на продукта се посочва:

— наименованието на защитеното географско указание „Porc du Sud-Ouest“,

— цветния знак за ЗГУ на Европейския съюз, по възможност с добавен текст „Indication Géographique Protégée“ („Защитено географско указание“).

4. Кратко определение на географския район:

Географският район на ЗГУ „Porc du Sud-Ouest“ обхваща следните административни региони:

— регион Aquitaine,

— регион Midi-Pyrénées,

— регион Poitou-Charentes.

5. Връзка с географския район:

5.1. Специфична характеристика на географския район:

Югозападният район се характеризира с две специфични особености: от много дълго време там се отглеждат прасета и по традиция се използва царевица тип „конски зъб“, която придава специфични хранителни характеристики на фуража за прасетата, предвид това, че климатът в района е благоприятен за отглеждането ѝ.

Район с дълги традиции в отглеждането на прасета

Югозападният район е известен с отглеждането на прасета от няколко века. Свидетелство за тази традиция са многобройни търговски панаири и пазари за прасенца, датиращи още от Средновековието: Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, достигащи до Aveyron и Tarn в края на 19-ти век.

През 1862 г. 3 департамента от Югозападния район (Dordogne, Corrèze, Aveyron) са трите водещи френски департамента по отношение на популация от свине.

В продължение на дълги години свинското месо представлява по-голямата част от месото, което се консумира в югозападните селски райони. Повечето селски семейства притежавали прасе, чието клане през зимата представлявало истинска причина за празнуване със семейството и съседите. С течение на времето техните умения напреднали: кланичните трупове на прасетата били използвани изцяло (местна консумация, последвана от продажба на пазара), като прясно или преработено месо (осолено, сушено или консервирано в мас). В селските семейства в югозападния район старите традиции и рецепти са живи и днес.

Местното наследство съдържа множество доказателства за производството и консумацията от векове на месо „Porc du Sud-Ouest“ (правни текстове, литература, документи, произведения на изкуството и т.н.).

Традиционно използване на царевица тип „конски зъб“, която придава специфични характеристики на фуража, с който се хранят прасетата

В югозападния район традиционно се отглежда царевица за зърно (89 % от националното производство през 1930 г. и 41 % днес). Благодарение на това, че в него се използва над 3 пъти повече земеделска земя за отглеждането на царевица за зърно, отколкото в останалите френски департаменти, в югозападния район се произвежда 50 пъти повече от нуждите на сектора за отглеждане на прасета в него.

Сортът царевица, който се отглежда в югозападния район, е главно царевица тип „конски зъб“. Отглежда се както по исторически съображения, така и най-вече поради климатичните условия в района, които благоприятстват този късен сорт, изискващ много топлина и голяма влажност: високи температури през целия цикъл на растеж и обилни валежи през лятото. Рискът температурите като цяло в югозападния район да не отговорят на нуждите на късните сортове е по-малко от 20 % — приемлив риск за земеделските производители от този географски район. Земеделските производители от югозападния район отглеждат изключително царевица тип „конски зъб“ също така, защото добивите от късната царевица са с 15 %—20 % по-високи от тези на по-ранните сортове.

Царевицата тип „конски зъб“ има специални хранителни качества: ниска влажност при прибиране на реколтата (между 25 % и 30 %) и високо съдържание на нишесте, което ѝ предава висока енергийна стойност (между 750 g и 780 g/kg сухо вещество). Преди всичко се характеризира със специфични мазнини, представляващи главно ненаситени мастни киселини, които са 60 % от всички мастни киселини, включително линолова киселина (омега 6). Царевицата тип „конски зъб“ е богата също така на витамин E (1,1—1,8 mg/g). Тя е високоенергийна зърнена култура.

5.2. Специфична характеристика на продукта:

Месо със специфични качества

Месото „Porc du Sud-Ouest“ се характеризира със специфичен състав на мазнините, а имено с ниско равнище на наситени мастни киселини (около 40 %) и високо равнище на ненаситени мастни киселини (почти 60 %), които са съществено важни за човешкия организъм, тъй като не могат да бъдат синтезирани от тялото. Те се съдържат както в подкожните, така и в междумускулните мазнини.

Линоловата киселина, която представлява полиненаситена мастна киселина, е около 10 %—15 % от всички мастни киселини в месото.

Месото „Porc du Sud-Ouest“ съдържа също така относително високо равнище на липиди (около 5,4 % от мастните киселини спрямо 3,8 % при стандартното френско свинско), контролирана и оптимална стойност на pH (5,5—6,2) и високо равнище на витамин E (антиоксидант). Резултатите от извършените през месец януари 2011 г. сравнителни анализи между филета от месото „Porc du Sud-Ouest“ и стандартно френско свинско месо установиха по-високо равнище (15 % повече) витамин E в месото „Porc du Sud-Ouest“ (0,16 mg/100 g), отколкото в стандартното френско свинско месо (0,13 mg/100 g).

Специфичните химически и физически характеристики на месото оказват въздействие върху неговите органолептични свойства и гарантират неговата репутация, благодарение на неговата сочност, крехкост и на наситения му вкус при приготвяне.

Сочността и крехкостта на месото варират според количеството на липидите и водата, която съдържа, и най-вече в зависимост от неговата способност за задържане на вода. Месото „Porc du Sud-Ouest“ има по-високо съдържание на липиди, а линоловата киселина намалява големината на мастните клетки (адипоцити), което повишава задържането на вода, към което допринася и стойността на pH, която варира в диапазона 5,5—6,2.

При приготвяне месото „Porc du Sud-Ouest“ има наситен вкус. Вкусът на месото, т.е. обонятелните и вкусовите усещания, които поражда при консумация, в най-голяма степен зависи от равнищата на липидите и стойността на pH в него. Липолизата и окисляването на полиненаситените мастни киселини водят до образуването на прости вторични молекули. Те определят цялостната наситеност на вкуса, която е по-висока от тази при стандартното свинско месо, както и наситеността на аромата на продукта, когато се приготвя и опитва.

Вкусът и ароматът зависят също така от освобождаването на молекули по време на етапа на зреене. Това се осъществява само при определена стойност на pH, която отговаря на посочената в спецификацията на ЗГУ „Porc du Sud-Ouest“.

Потребителят усеща тази разлика.

Освен това месото „Porc du Sud-Ouest“ е по-червено от стандартното френско свинско месо. Цветът на месото зависи от количеството на съдържащия се миоглобин.

Високите равнища не витамин E в месото „Porc du Sud-Ouest“ забавят изгубването на червения му цвят по време на неговото съхраняване, тъй като витамин E задържа миоглобина и служи като вид защита при окисляването.

Месото има достатъчно количество подкожна и междумускулна тлъстина, която е бяла на цвят.

Традиция на отглеждане на животни „Porc du Sud-Ouest“, които са по-тежки от стандартните френски прасета

Прасетата, които се отглеждат в югозападния район, винаги са били по-тежки от стандартните френски прасета. По отношение на теглото резултати от клането през 2010 г. показват, че теглото на кланичните трупове на стандартните френски прасета е средно 91,71 kg в сравнение с 94,03 kg при месото „Porc du Sud-Ouest“ (при средно живо тегло от 121 kg).

Тази традиция на отглеждане на по-тежки прасета през 1967 г. води до създаването на зона за котиране в югозападния район, за да се води отчет на сделките с прасета, отгледани в югозападния район. Тази зона, на която се котират по-тежките кланични трупове за месото „Porc du Sud-Ouest“, е призната от Регламент (ЕИО) № 2112/69 на Съвета от 28 октомври 1969 г. (ОВ от 29.10.1969 г.). Понастоящем все още е в сила система за диференцирано плащане за кланични трупове на прасета от югозападния район, наследена от котировките за югозападния район, която все още се публикува от „Service des Nouvelles des Marchés“.

Репутацията на местото „Porc du Sud-Ouest“

Традицията за отглеждане на прасета, които са по-тежки от средните и се хранят с царевица, кара групите производители да започнат да представят и „защитават“ своя продукт, като колективно организират доставките си. Основаната на качеството инициатива „Porc au grain du Sud-Ouest“ за насърчаване на угоявани с жито свине, разработена от сдружение „Interprofession Porcine d'Aquitaine“ през 80-те години на XX век, води до получаването на „Label Rouge“ (Червен етикет) през 1989 г., който осигурява на свинското месо от югозападния район истински „статут“.

Месото „Porc du Sud-Ouest“ продължава тази инициатива и има същите характеристики като месото „Porc au grain du Sud-Ouest“, притежаващо червен етикет: хранителният режим се характеризира с голям дял на царевица и зърнени култури, а качествата на месото отговарят на същите физически, химически и визуални критерии. Накрая — по отношение на сортирането и представянето на кланичните трупове се прилагат същите, или дори по-строги, изисквания.

Инициативата осигурява огромния успех на месото „Porc du Sud-Ouest“ от самото начало — успех, който продължава и днес. Сред доказателствата за това са статиите в пресата и готварските рецепти, публикувани в ежедневници и специализирани списания от 1991 г. насам, броят на операторите, които участват в инициативата (1997—2010 г.), и страниците в Интернет, посветени на продукта. Месото „Porc du Sud-Ouest“ дължи отличната си репутация на тази инициатива и нейната популярност.

Славата на месото „Porc du Sud-Ouest“ се е запазила през годините и все още е много голяма. Това е видно от спонтанния избор на потребителите, които определено го предпочитат, считат го за значително по-различно от стандартното френско свинско месо и са готови да платят по-висока цена за него.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ):

Фуражът от царевица тип „конски зъб“ — в основата на специфичните характеристики на месото

Югозападният район се характеризира с две специфични особености: от много дълго време там се отглеждат прасета и по традиция се използва царевица тип „конски зъб“, която придава специфични хранителни характеристики на фуража за прасетата, предвид това, че климатът в района е благоприятен за отглеждането ѝ.

Количествата произвеждана царевица тип „конски зъб“ в югозападния район позволяват използването ѝ като фураж за угояване: тя представлява най-малко 30 % от хранителния прием на прасетата за „Porc du Sud-Ouest“ от 12-тата седмица след раждането им. Фуражът трябва да съдържа също така най-малко 1,1 % линолова киселина. Затова специфичните характеристики на месото се обясняват с консумирането от животните на фураж, съдържащ висок дял царевица тип „конски зъб“, която му придава по-високо енергийно съдържание и го прави по-богат на линолова киселина: месото има специфичен състав на мазнини — ниско равнище на наситени мастни киселини, високо равнище на ненаситени мастни киселини, относително високо равнище на липиди и високо равнище на витамин E.

Няколко изследвания предоставят множество доказателства, че, тъй като прасето е едностомашно животно, физическите и химическите характеристики на свинското месо са тясно свързани с тези на хранителния режим на животните, който, благодарение на високото съдържание на царевица тип „конски зъб“, съдържа голям дял линоленова киселина.

При едностомашните животни мастните киселини във фуража им се отлагат направо в тъканите без никакви химически промени, докато преживните животни насищат мастните киселини от фуража си и по този начин лишават полиненаситените мастни киселини от хранителните им предимства (C. Dutertre, агроном).

При прасетата характерът на мастните киселини в хранителния им режим оказва пряко въздействие върху състава на мастните киселини в мастните им тъкани (Flanzy et al 1970 г., Brooks 1971 г., Desmoulin et al 1983 г., Rhee et al 1988 г., „Effets de la nature lipidique des régimes sur la composition en acides gras du jambon chez le porc lourd“, Pantaleo et al, 1999 г.).

Полиненаситените мастни киселини, които поглъщат прасетата за „Porc du Sud-Ouest“, се откриват в адипозните тъкани на животните (Courboulay et Mourot 1995, Warmants et al 1999, Courboulay et al. 1999). Това вече е категорично установено и с резултатите от експерименти, проведени от ADAESO („Association pour le Développement Agro-Environnemental du Sud-Ouest“) през периода 1994—2000 г.

Що се отнася до съдържанието на липидите в кланичните трупове, категорично е установено, че съставът на мастните киселини в тъканите, по-специално в мастните тъкани, е тясно свързан с количеството мастни киселини във фуража.

Проведено от ADAESO изследване показва, че хранителният режим, съдържащ 30 % царевица тип „конски зъб“ (минимума по спецификацията), гарантира специфичните качества на месото „Porc du Sud-Ouest“.

Следователно можем да заключим, че специфичните характеристики, на които се дължи отличната репутация на месото „Porc du Sud-Ouest“ (червен цвят, сочност, крехкост и наситен вкус), основно произтичат от уменията на местните земеделски производители в югозападния район, които продължават местните традиции, като угояват прасета с царевица тип „конски зъб“, което ги прави по-тежки, както и от специфичните качества на царевицата тип „конски зъб“ от гледна точка на съдържащите се в нея мастни киселини.

Препратка към публикуваната спецификация:

(член 5, параграф 7 от Регламент (ЕО) № 510/2006)

https://www.inao.gouv.fr/fichier/CDCPorcduSudOuest31012012.pdf

(1) ОВ L 93, 31.3.2006 г., стр. 12.